CPF มอบอาหารจากใจ หนุนบุคลากรการแพทย์ สู้วิกฤติ “โควิด-19”
CPF มอบอาหารจากใจ หนุนบุคลากรการแพทย์ โรงพยาบาลสมเด็จพระยุพราชเด่นชัย และ โรงพยาบาลบางมูลนาก จ.พิจิตร ร่วมสู้วิกฤติ "โควิด-19"
31 พ.ค. 2564

บริษัท เจริญโภคภัณฑ์อาหาร จำกัด (มหาชน) หรือ CPF เดินสายส่งมอบอาหารสำเร็จรูปพร้อมทานคุณภาพปลอดภัย ในโครงการ “CPF ส่งอาหารจากใจ ร่วมต้านภัยโควิด-19” เพื่อลดภาระการจัดเตรียมอาหารแก่บุคลากรทางการแพทย์ รวมถึงเป็นกำลังใจและแทนคำขอบคุณในการปฎิบัติหน้าที่ของทีมแพทย์ โรงพยาบาลสมเด็จพระยุพราชเด่นชัย จ.พิจิตร และ โรงพยาบาลบางมูลนาก จ.พิจิตร ตามนโยบายเครือเจริญโภคภัณฑ์
ด้านนายแพทย์ เกรียงศักดิ์ ธนอัศวนนท์ ผู้อำนวยการโรงพยาบาลสมเด็จพระยุพราชเด่นชัย อ.เด่นชัย จ.พิจิตร เปิดเผยว่า ขอบคุณภาคเอกชนอย่าง CPF ที่นำอาหารพร้อมทานมามอบแก่แพทย์ พยาบาล และเจ้าหน้าที่ของโรงพยาบาลสมเด็จพระยุพราชเด่นชัย และโรงพยาบาลส่งเสริมสุขภาพตำบลทุกแห่ง ตลอดจนผู้พิการที่ปฏิบัติงานในโรงพยาบาล ที่ร่วมกันปฏิบัติงาน เพื่อป้องกันการแพร่ระบาดโควิด-19 โดยอาหารเหล่านี้ช่วยแบ่งเบาภาระและเป็นขวัญกำลังใจแก่ผู้ที่เกี่ยวข้องสู้กับการระบาดระลอกนี้ได้เป็นอย่างดี
ขณะที่นายภัทรพล หิริรักษ์วัฒนกิจ ผู้ช่วยกรรมการผู้จัดการ CPF ที่นำชาว CPF จิตอาสาร่วมกันส่งมอบกำลังใจผ่านเมนูอาหารอันหลากหลายแก่รพ.สมเด็จพระยุพราชเด่นชัย กล่าวว่า CPF ได้นำอาหารพร้อมทานมามอบแก่บุคลากรทางการแพทย์ เพื่อร่วมส่วนหนึ่งในการแบ่งเบาภาระการจัดเตรียมอาหารและนำเวลาอันมีค่าไปปฏิบัติงานช่วยเหลือผู้ป่วยโควิดอย่างเต็มที่ ทั้งนี้ บริษัทฯ ขอส่งกำลังใจแก่เจ้าหน้าที่ทุกท่านผ่านวิกฤตครั้งนี้ไปได้โดยเร็ว
ขณะเดียวกัน นายแพทย์ จิระพันธ์ สุขขี รองผู้อำนวยการโรงพยาบาลบางมูลนาก อ.บางมูลนาก จ.พิจิตร กล่าวว่า ขณะนี้โรงพยาบาลต้องปรับสถานที่และจัดสรรเจ้าหน้าที่ในการรองรับผู้ป่วยโควิด ซึ่งเวลาของการปฏิบัติงานต้องเพิ่มขึ้นเช่นกัน เป็นหน้าที่ของฝ่ายบริหารที่ต้องจัดสรรอาหารให้เพียงพอกับทีมแพทย์ พยาบาล และเจ้าหน้าที่ การได้รับอาหารคุณภาพ สะอาด และปลอดภัย จากซีพีเอฟ ช่วยแบ่งเบาภาระในการจัดเตรียมอาหาร โดยเฉพาะเจ้าหน้าที่ที่ปฏิบัติงานช่วงเวลาดึกที่ต้องผลัดเปลี่ยนดูแลผู้ป่วยตลอด 24 ชม. ขอขอบคุณน้ำใจที่บริษัทมอบให้ในครั้งนี้เป็นอย่างมาก
ส่วน นายกิตติ กาญจนะ ผู้แทน CPF กล่าวว่า CPF มีความยินดีที่ได้นำอาหารพร้อมทานมามอบให้แก่แพทย์ พยาบาล และเจ้าหน้าที่ของโรงพยาบาลบางมูลนาก ถือเป็นส่วนหนึ่งในการสนับสนุนการปฏิบัติงาน ช่วยอำนวยความสะดวกให้การลดเวลาจัดเตรียมอาหารและเสริมสร้างสุขภาพที่แข็งแรง ให้ทุกท่านมีกำลังกายกำลังใจที่ดี ต่อสู้กับการระบาดของเชื้อโควิด-19 เพื่อแทนคำขอบคุณและสนับสนุนการทำงานของบุคลากรทางการแพทย์โรงพยาบาลบางมูลนาก
ทั้งนี้ CPF ในฐานะผู้ผลิตอาหารชั้นนำ ได้ปฏิบัติตามมาตรการป้องกันโควิด-19 ด้วยความเคร่งครัดมาอย่างต่อเนื่อง ตลอดจนเข้มงวดกับมาตรฐานคุณภาพและความปลอดภัยของการผลิตอาหารตลอดห่วงโซ่ ทำให้มั่นใจได้ว่าสามารถส่งมอบอาหารปลอดภัยสู่พี่น้องประชาชนได้อย่างเพียงพอในทุกวิกฤต ดำเนินโครงการ “CPF ส่งอาหารจากใจ ร่วมต้านภัยโควิด-19” อย่างต่อเนื่องตั้งแต่ปี 2563 จนถึงปัจจุบัน ตามนโยบายของเครือเจริญโภคภัณฑ์ ภายใต้โครงการ “ซีพีร้อยเรียงใจ สู้ภัยโควิด-19” นับจากวันแรก…ถึงวันนี้ เครือซีพีและซีพีเอฟ มอบอาหารพร้อมทานเพื่อบุคลากรทางการแพทย์และพี่น้องคนไทยแล้วหลายล้านแพ็ค รวมถึงน้ำดื่มและเครื่องดื่มเพื่อสุขภาพหลายล้านขวด ตลอดจนวัตถุดิบอาหารสดและเครื่องปรุงรส สำหรับนำไปปรุงอาหาร แก่โรงพยาบาลหลัก โรงพยาบาลสนาม กลุ่มเปราะบาง ศูนย์ฉีดวัคซีน และหน่วยงานต่างๆ กว่า 300 แห่งทั่วประเทศ เพื่อร่วมเคียงข้างคนไทยก้าวผ่านวิกฤตโควิด-19 ไปด้วยกัน